Կռիլովը չի քննադատում այս աշխատաոճը, ավելին, նրա կարծիքով, սա Հայաստանի համար ՌԴ-ի հետ քաղաքական առեւտրի կամ հարաբերվելու, գուցե նաեւ խնդիրներ լուծելու տարբերակ է: Այս գործիքի կիրառելիությունը ավելի պահանջված դարձավ հայաստանյան իշխանությունների համար, երբ պաշտոնական Երեւանը Մոսկվայից ստացած անբեկանելի առաջարկությունից հետո անդամակցեց Եվրասիական տնտեսական միությանը: Արտաքին քաղաքականությունում մանեւրելու դաշտը կտրուկ նվազեց, սակայն մանեւրելու ցանկությունը՝ ոչ: Ուստի այդ մանեւրելու տարբերակները սկսեցին փնտրել ներսում, օրինակ՝ տեղեկատվական հոսքերի նպատակային կառավարման ու ուղղորդման տեսքով: Սա դարձավ երկրի ներսում որոշակի արտաքին քաղաքական հարցեր լուծելու մեխանիզմ: